**(479 –431 π.Χ)** 1. **Η** Σ**Υ**Μ**Μ**Α**Χ**Ι**Α** Τ**Η**Σ **Δ**Η**Λ**Ο**Υ** – Σ**Υ**Μ**Μ**Α**Χ**Ι**Α** Ο**Ρ**Γ**Α**Ν**Ο** Τ**Η**Σ **Α**Θ**Η**Ν**Α**Ϊ**Κ**Η**Σ** Η**Γ**Ε**Μ**Ο**Ν**Ι**Α**Σ

ΜΕΤΑ ΤΟΥΣ ΠΕΡΣΙΚΟΥΣ ΠΟΛΕΜΟΥΣ (490-479 π.Χ)

Οι περσικές εκστρατείες επί ελλαδικού εδάφους απωθούνται το 476 π.Χ., με μάχες και ναυμαχίες (Θυμίσου ποιες). Οι ελληνικές πόλεις ζουν με τον τρόμο μιας νέας επίθεσης. Μια συμμαχία, όπως έκαναν πριν έρθει ο Ξέρξης, μοιάζει λογική.

* Η **Σπάρτη** δε θέλει να είναι οργανώτρια μιας ελληνικής συμμαχίας εξαιτίας των προβλημάτων που είχε από την προδοσία και τη συμπεριφορά του ***Παυσανία*** (είχε έρθει σε επαφές με τους Πέρσες).
* Η **Αθήνα** αναλαμβάνει την οργάνωση της ελληνικής συμμαχίας με πρωτοβουλία του ***Αριστείδη***.

**=> Η ΣΥΜΜΑΧΙΑ ΤΗΣ ΔΗΛΟΥ (478 π.Χ.)**

**Ποιοι συμμετείχαν;**
Οι Αθηναίοι και πόλεις του Αιγαίου και των ιωνικών παραλίων της Μ. Ασίας.
**Πού ήταν η έδρα;**

Στο νησί της Δήλου (ιερό νησί του Απόλλωνα). Γι’ αυτό ονομάστηκε και Δηλιακή Συμμαχία.
**Πόσοι αντιπρόσωποι υπήρχαν;**
Ένας από κάθε πόλη
**Κάθε πότε συνεδρίαζε η συμμαχία;**

Μια φορά το χρόνο στη Δήλο.
**Ήταν όλες οι πόλεις ισότιμες;**

Θεωρητικά ναι, αλλά η Αθήνα που ήταν η πιο ισχυρή τις επηρέαζε.
**Τί πρόσφεραν οι πόλεις στη Συμμαχία;**

Πλοία ή στρατό. Αν δεν είχαν, τότε πρόσφεραν χρήματα (φόρο)
**Πού ήταν το ταμείο;**

Στη Δήλο.
**Ποιοι διαχειρίζονταν τα χρήματα;**

10 Ελληνοταμίες που ήταν όλοι Αθηναίοι.
**Τί έκανε τα χρήματα η Συμμαχία;**

Με τα χρήματα των φόρων συντηρούταν ο συμμαχικός στόλος.
**Ποιος καθόρισε το τί θα πληρώνει η κάθε πόλη;**

Ο Αριστείδης. Το έκανε με δίκαιο τρόπο γι’αυτό και ονομάστηκε «δίκαιος».
**Ποιος ήταν αρχηγός του Συμμαχικού στόλου;**

Η Αθήνα.

*Η ΣΥΜΜΑΧΙΑ ΤΗΣ ΔΗΛΟΥ (παράθεμα του σχολικού βιβλίου)*

*Οι Αθηναίοι ανέλαβαν, έτσι, την αρχηγία με τη θέληση των συμμάχων εξαιτίας της έχθρας τους εναντίον του Παυσανία. Όρισαν ποιοι από τους συμμάχους έπρεπε να συνεισφέρουν χρήματα και ποιοι να προμηθεύουν καράβια για την αντιμετώπιση των βαρβάρων. Σκοπός ήταν να λεηλατήσουν τις κτήσεις του Βασιλέως, αντίποινα για τα όσα είχαν πάθει. Για πρώτη φορά, τότε, οι Αθηναίοι διόρισαν ελληνοταμίες που πήγαιναν και εισέπρατταν το φόρο. Έτσι ονομάστηκε τότε η εισφορά... ταμείο ήταν η Δήλος και οι συνελεύσεις της συμμαχίας γίνονταν στο Ναό. Θουκυδίδης, Ιστορία, Α, 96 (μετ. Άγγ. Βλάχου)*

Ερώτηση: Κατά τον Θουκυδίδη, ποιος ήταν ο σκοπός της Συμμαχίας; Πέτυχε αυτός ο στόχος και πώς; (για το δεύτερο ερώτημα διάβασε παρακάτω)

Ο ΚΙΜΩΝ , Η ΕΝΔΥΝΑΜΩΣΗ ΤΗΣ ΣΥΜΜΑΧΙΑΣ ΚΑΙ Η ΣΥΝΕΧΙΣΗ ΤΟΥ ΠΟΛΕΜΟΥ ΕΝΑΝΤΙΟΝ ΤΩΝ ΠΕΡΣΩΝ.

Το 471 π.Χ. ο **Κίμων** (γιος του Μιλτιάδη) έγινε ο ισχυρός άντρας της Αθήνας μετά το θάνατο του Αριστείδη και τον εξοστρακισμό του Θεμιστοκλή με την κατηγορία του μηδισμού (μηδισμός = συνεργασία με τους Πέρσες).Ήταν αρχηγός του αριστοκρατικού κόμματος.

Οι ενέργειες του Κίμωνα :

1) **Συνεχίζει τον πόλεμο εναντίον των Περσών** πετυχαίνοντας μεγάλη νίκη στον Ευρυμέδοντα ποταμό της Μικράς Ασίας (467 π.Χ). Η συμμαχία έτσι νίκησε τους Πέρσες στο δικό τους έδαφος

2) **Μεγαλώνει τη Συμμαχία της Δήλου** (γίνονται περίπου 400 οι πόλεις που συμμετέχουν). Κάποιες αντιδρούν στην αλαζονική συμπεριφορά της Αθήνας, αλλά ο Κίμωνας με τη βία τις επαναφέρει στη συμμαχία, αναγκάζοντάς τες να πληρώνουν φόρο.

3) **Έχει φιλικές σχέσεις με τη Σπάρτη**. Δε διστάζει να στείλει στρατό για να βοηθήσει τους Σπαρτιάτες στον πόλεμο εναντίον των Μεσσήνιων ειλώτων. Οι Σπαρτιάτες δε δέχονται όμως τη βοήθεια και η Αθήνα κατηγορεί τον Κίμωνα για την πράξη του, εξορίζοντάς τον.(462 π.Χ.)

*Η ΑΙΓΙΝΑ ΚΑΙ Η ΑΘΗΝΑΪΚΗ ΣΥΜΜΑΧΙΑ*

*Η Αίγινα ήταν πάντα φίλη της Σπάρτης και εχθρός της Αθήνας. Η Συμμαχία της Δήλου δημιουργούσε εμπόδια στο εμπόριο της Αίγινας. Έτσι οι Αιγινήτες αποφάσισαν να συμμαχήσουν με την Κόρινθο (άλλη μεγάλη εχθρό της Αθήνας). Μόλις το έμαθαν οι Αθηναίοι (459 π.Χ) επιτέθηκαν στον Αιγινίτικο στόλο έξω από το Αγκίστρι και στη συνέχεια πολιόρκησαν για μήνες την Αίγινα. Την κατέλαβαν και την υποχρέωσαν να παραδώσει όλα τα πλοία της και να πληρώνει κάθε χρόνο 30 τάλαντα (τεράστιο ποσό) ως φόρο.*

Ερώτηση: Πώς αντιμετώπιζαν οι Αθηναίοι τις αποστασίες από την Δηλιακή συμμαχία; Για να απαντήσεις στηρίξου στην ιστορική αφήγηση του βιβλίου σου, στο παραπάνω παράθεμα και στο παρακάτω λινκ <http://photodentro.edu.gr/v/item/ds/8521/9512> (σέρνοντας την αθηναϊκή τριήρη στις πόλεις που αποστάτησαν θα δεις τι έκαναν σε αυτές οι Αθηναίοι)

Η ΣΥΜΜΑΧΙΑ ΤΗΣ ΔΗΛΟΥ ΓΙΝΕΤΑΙ ΠΑΝΕΛΛΗΝΙΑ ΑΘΗΝΑΪΚΗ ΗΓΕΜΟΝΙΑ

Το **454** η Αθήνα αποτυγχάνει να καταλάβει την Αίγυπτο. Νέος ισχυρός άντρας γίνεται ο **Περικλής**.

**Αλλαγές στη Συμμαχία**

1) Μεταφέρεται το ταμείο της Συμμαχίας από τη Δήλο στην Ακρόπολη των Αθηνών.

2) Το συνέδριο καταργείται και όλες οι αποφάσεις παίρνονται στην Αθήνα.

3) Ο φόρος που θα πληρώνει η κάθε πόλη ορίζεται από την Εκκλησία του Δήμου.

Το **449 π.Χ** μετά τη νίκη της Αθήνας στην Κύπρο και την απελευθέρωσή της από τους Πέρσες, υπογράφεται η ευνοϊκή για τις ελληνικές πόλεις-κράτη  **Ειρήνη του Καλλία,** με την οποία οι ελληνικές πόλεις κερδίζουν την αυτονομία τους από τους Πέρσες. Έτσι  η συμμαχία δεν έχει λόγο πια ύπαρξης .

 Όμως η Συμμαχία αποδείχτηκε **μια δικαιολογία της Αθήνας** προκειμένου να ελέγξει τις ελληνικές πόλεις και **γι’ αυτό συνεχίζει να υπάρχει.**

**Εργασία:** Σύγκρινε τη δηλιακή συμμαχία όπως την ίδρυσε ο Αριστείδης με το πώς ήταν στα χρόνια του Περικλή (δικαιώματα και υποχρεώσεις μελών, ταμείο, σκοπός, αποφάσεις)

Επιμέλεια : Νίκος Μελιγκώνης. Τροποποιήσεις και προσθήκες: Ελένη Αδαμοπούλου